Pelastuslaitos sai jouluaattona tehtävän nimikkeellä ”ihmisen pelastaminen puristuksista”.

Pohjois-Savon pelastuslaitos auttoi jouluaattona 13-vuotiasta poikaa, joka oli jäänyt sormistaan kiinni limsa-automaattiin. Pelastuslaitos sai hälytyksen kello 16.45 nimikkeellä ”ihmisen pelastaminen puristuksista”.

– Hän oli työntänyt sormet sinne, mistä limpparipullo tai -tölkki tulee, eikä saanut niitä itse irti, päivystävä palomestari kertoo.

Tarina ei kerro, miksi poika oli työntänyt sormensa automaatin sisuksiin. Palomestarin mukaan tilanteesta ei koitunut suurta vahinkoa. Hän ei osaa tarkkaan kuvailla, miten pelastuslaitos oli pojan automaatista vapauttanut.